TURISM ŞI MARKETING TURISTIC 


Tema nr. 1: Conceptul de „turism” şi „turist” 


Importanța tot mai mare pe care a dobândit-o turismul în perioada 
contemporană a sporit preocupările pentru definirea cât mai exactă şi completă a 
acestui fenomen. Tratarea ştiinţifică a activității turistice este condiționată şi de 
necesitatea cunoaşterii conținutului -economic şi social- al acesteia, mutațiile 
înregistrate continuu în evoluţia turismului impunând readaptarea permanentă a 
conceptelor cu care se operează. 

Turismul -caracterizat pe scurt- apare ca un fenomen economico-social 
specific civilizației moderne, puternic ancorat în viaţa societăţii şi, ca atare, 
influenţat de evoluția ei. Adresându-se unor segmente sociale largi şi 
răspunzând pe deplin nevoilor acestora, turismul se detaşează printr-un înalt 
dinamism, atât la nivel național, cât şi internațional. De asemenea, prin 
caracterul său de masă şi prin conținutul complex, turismul antrenează un vast 
potențial material şi uman, cu implicaţii importante asupra evoluţiei economiei 
şi societății, asupra relaţiilor interumane naţionale şi internaţionale. 

Una dintre cele mai cuprinzătoare definiții date turismului, general 
acceptată pe plan mondial, este cea a profesorului elveţian dr. W. Hunziker: 
„Turismul este ansamblul de relaţii şi fenomene care rezultă din deplasarea şi 
sejurul persoanelor în afara domiciliului lor, atâta timp cât sejurul şi deplasarea 
nu sunt motivate printr-o stabilire permanentă şi activitate lucrativă oarecare”. 

Luând în considerare rolul şi importanţa economico-socială a turismului 
intern (național), Organizaţia Mondială a Turismului (OMT), a propus o 
definiție pentru turismul naţional: poate fi considerată turist naţional orice 
persoană care vizitează un loc ce nu constituie domiciliul său obişnuit, situat în 
interiorul ţării sale de reşedinţă şi având un scop diferit de acela al exercitării 
unei activități remunerate şi efectuând o şedere cu o durată de cel puțin o 
înnoptare (24 ore). 

Şi în privința noțiunii de turist, în literatura de specialitate, există 
diversitate de opinii. Prima încercare de unificare a punctelor de vedere a fost 
realizată în 1937, când, la recomandarea Comitetului de experţi statisticieni ai 
Ligii Naţiunilor, a fost acceptată următoarea definiție pentru turistul străin: 
„orice persoană care se deplasează pe o durată de cel puţin 24 ore, într-o altă țară 
diferită de cea în care se află domiciliul său permanent”. Corespunzător acestei 
definiţii sunt considerate turişti persoanele care călătoresc pentru propria plăcere 
sau pentru alte motive (familiale, de sănătate, etc.); cei care participă la diferite 
manifestări internaţionale sau misiuni de orice natură; persoanele care călătoresc 
în interes de afaceri; cei care iau parte la croaziere maritime, indiferent de durata 
sejurului. Sunt excluse din categoria turiştilor persoanele care vin într-o ţară (cu 
sau fără contract de muncă) pentru a ocupa o funcție sau a exercita o activitate 


remunerată cei care îşi stabilesc reşedinţa permanentă într-o altă ţară; elevii şi 
studenţii care locuiesc temporar în străinătate; persoanele cu domiciliul într-o 
țară şi locul de muncă într-o ţară învecinată; călătorii în tranzit, chiar dacă durata 
călătoriei depăşeşte 24 ore. 

În anul 1950, Uniunea Internaţională a Organismelor Oficiale de Turism 
(UIOOT), acceptă această definiţie cu o singură modificare şi anume, includerea 
în categoria turiştilor a elevilor şi studenţilor care locuiesc temporar în 
străinătate. Totodată a fost adoptată definiția excursionistului, ca fiind acea 
persoană care călătoreşte pentru plăcerea proprie, pentru o durată mai mică de 
24 ore într-o altă ţară decât cea în care îşi are reşedinţa şi care nu exercită nici o 
activitate lucrativă în acea ţară şi a călătorului în tranzit, considerat a fi orice 
persoană care traversează o ţară, chiar dacă rămâne mai mult de 24 ore, cu 
condiția ca toate opririle să fie de scurtă durată şi să aibă alte motive decât 
turistice. 


Tema nr. 2: Dimensiunile fenomenului turistic 
Factorii care determină evoluţia turismului 


Creşterea spectaculoasă a circuitelor turistice dublată de amplificarea şi 
diversificarea implicaților sale evidenţiază receptivitatea turismului la dinamica 
socială şi evoluţia sa sub incidenţa unui complex de factori. Diferiţi ca natură şi 
rol aceşti factori participă în proporții diferite la determinarea fenomenului 
turistic. 

Criteriile de clasificare a factorilor ce determină evoluţia turismului sunt: 

1. natura social-economică 

a) factori economici: veniturile populației şi modificările acestora, 
oferta turistică, prețurile şi tarifele; 

b) factori tehnici: evoluția mijloacelor de transport, nivelul 
tehnologiilor în construcţii, etc.; 

c) factori sociali: urbanizarea şi timpul liber; 

d) factori demografici: evoluția numerică a populației, modificarea 
duratei medie de viaţă, structura pe vârste; 

e) factori psihologici, educativi şi de civilizație: nivelul de instruire 
al populaţiei, setea de cultură, dorința de cunoaştere, moda, etc.; 

f) factori politici: formalităui la frontieră, facilități în turismul 
organizat, regimul vizelor şi diversitatea tipologică a 
aranjamentelor. 

2. durata în timp a acţiunii lor: 

a) factori de influenţă permanentă: creşterea timpului liber, 
modificarea veniturilor, mişcarea populației; 


b) factori conjuncturali: crizele economice, dezechilibrele de natură 
politică, confruntările armate, catastrofele naturale, condiţiile 
meteorologice. 

3. importanţa lor în determinarea fenomenului turistic: 

a) factori primari: oferta, veniturile, timpul liber; 

b) factori secundari: cooperarea internațională, varietatea 
serviciilor suplimentare; 

4. după sensul intervenției lor: 

a) factori exogeni: elemente de ordin mai general care stimulează 
global dezvoltarea turismului — creşterea veniturilor destinate 
practicării turismului, sporul natural al populaţiei sau creşterea 
gradului de urbanizare; 

b) factori endogeni: lansarea de noi produse turistice, diversitatea 
gamei de servicii oferite turiştilor, ridicarea nivelului de 
pregătire al personalului turistic. 

5. orientarea influenţei lor asupra celor două laturi corelative ale pieței: 

a) cererea turistică determinată de venituri, gradul de urbanizare, 
timpul liber; 

b) factori ai ofertei: diversitatea şi calitatea serviciilor, costul 
prestaţiilor, nivelul de pregătire a forței de muncă. 


Formele principale ale turismului sunt: 
- turismul intern — rezidenții unei țări călătoresc numai în 
interiorul acestei țări; 
- turismul receptor — nonrezidenţii călătoresc în ţara dată; 
- turismul emițător — numărul rezidenților ţării date care 
călătoresc în alt ţări. 
Aceste trei forme pot fi asociate în modalități diferite dând naştere şi altor 
categorii ale turismului: 
- turismul interior — această formă grupează turismul intern şi 
turismul receptor; 
- turismul național această formă este creată prin asimilarea 
turismului intern şi a celui emițător; 
- turismul internațional — format din turismul receptor şi cel 
emițător. 


Tema nr. 3: Circulaţia turistică 


Forme ale circulaţiei turistice. Clasificare 
- în funcție de proveniența turiştilor: 
a) turismul naţional (intern) practicat de populația unei țări în 
interiorul graniţelor ei; 


b) turismul internaţional (extern) include turiştii ce depăşesc, în cadrul 
volajului lor limitele administrative ale tării de reşedinţă 
permanentă; 

în functie de direcția fluxurilor turistice, turismul internațional poate fi 

grupat în: 

a) emițător - reprezentat de plecările autohtonilor peste graniţă; 

b) receptor - alcătuit din sosirile de turişti din alte ţări. 

în funcție de modul şi momentul angajării prestaţiilor turistice: 

a) turism organizat - caracterizat prin angajarea anticipată a unui 
voiaj global de tipul totul inclus prin intermediul unei verigi de 
distribuție; 

b) turism neorganizat - exclude orice aranjamente prealabile, voiajul 
fiind pregătit de turist, acesta apelând direct, pe parcurs, la unitățile 
prestatoare de servicii; 

c) turism semiorganizat - caracterizat prin pregătirea voiajului de către 
o organizație de turism, pe baza unor condiţii fixate de turist, 
serviciile fund angajate, parțial sau în totalitate, anticipat. 

în funcție de gradul de mobilitate al turistului: 

a) turism de sejur (lung, mediu sau scurt) - caracteristic persoanelor 
care rămân la aceeaşi destinaţie perioade de timp ce coincid în 
general cu acelea ale vacantelor sau concediilor 

b) turism itinerant (de circulație) - presupune mişcarea permanentă cu 
înnoptări de scurtă durată în aceeaşi localitate, fiind specific, în 
mod deosebit, posesorilor de autovehicule şi caracteristic 
perioadelor de extrasezon. 

în funcție de periodicitatea cu care se realizează: 

a) turism continuu - desfăşurat de-a lungul întregului an; 

b) turism sezonier - legat de anumite perioade ale anului 
(monosezonier- specific stațiunilor maritime şi bisezonier — specific 
stațiunilor montane). 

în funcție de momentul manifestării cererii: 

a) turism de iarnă; 

b) turism de vară; 

c) turism de circumstanță. 

în funcție de motivaţia care generează călătoria: 

a) turism de odihnă şi agrement caracterizat prin sejururi mai lungi şi 
presupune activități recreative; 

b) turism balneoclimateric - una din cele mai vechi şi mai constante 
forme ale activităţii turistice, datorită distribuției sale relativ egale 
pe tot parcursul anului, oferă şi alte avantaje ca: stabilitatea 
clientelei, sejururi de durată lungă, încasări medii pe zi- turist 
superioare; 


c) turism de congrese - se detaşează prin efectele economice pe care le 
antrenează şi prin contribuția la atenuarea sezonalităţii; 

d) turism tehnic şi ştiinţific - ocazional şi în general neorganizat, se 
adresează în exclusivitate specialiştilor din diverse domenii de 


activitate; 

e) turism sportiv - motivat de dorinţa de a practica unele activități 
sportive; 

f) turism de afaceri - direct legat de activitățile economice şi 
comerciale. 


- în funcție de mijloacele de deplasare utilizate: 

a) drumeţia cu scopuri recreative sau sportive; 

b) turism cu trenul; 

c) turism rutier; 

d) turism aerian; 

e) turism naval. 

- în funcție de particularitățile cererii 

a) turism particular(pe cont propriu); 

b) turism social-formă specifică a turismului de masă, caracterizat prin 
facilitățile rezultate ca urmare a finanțării totale sau parțiale a 
costului sejurului de către organisme sociale. 

Turismul este clasificat şi în alte forme având la bază criterii de genul: 

- vârsta participanților (turism pentru tineret sau pentru vârsta a 
treia); 

- prestația turistică principală (de litoral); 

- mediul social în care se desfăşoară (turismul rural sau urban). 


Măsurarea circulaţiei turistice 


Caracterizarea turismului sub aspectul dimensiunii evoluţiei structurii şi 
aportului la dezvoltarea economico-socială este condiționată şi de existenţa unor 
informaţii pertinente. 

Evaluarea corectă, cât mai completă şi comparabilă la nivelul țărilor a 
activităților turistice presupune existența unui consens asupra conținutului 
conceptelor, existența unui sistem unitar şi simplu al metodelor de observare şi 
totodată a unui sistem de indicatori coerenţi. Cu ajutorul acestor instrumente se 
obțin informaţii cantitative şi calitative care permit alcătuirea unor statistici ale 
turismului intern şi internațional, statistici care la rândul lor sunt utilizate pentru 
fundamentarea deciziilor şi a politicilor macroeconomice în acest domeniu. 

Dintre acestea, cel mai frecvent întâlnite, structurate după locul sau 
unitatea de observare sunt: 

a statisticile sosirilor şi plecărilor la frontieră; 
a statisticile unităților de cazare; 
a statisticile mijloacelor de transport proprii activității turistice; 


a anchetele sau sondajele făcute asupra gospodăriilor şi persoanelor; 
a alte statistici: balanţa de plăţi, ocuparea forței de muncă, etc. 


Tema nr. 4: Organizarea activităţii turistice 


Coordonatele organizării turismului 


Turismul este un sector de activitate cu profil complex, un agregat de 
servicii şi activități cu implicaţii multiple în toate ramurile naţionale. Apare 
evident, în acest caz, că turismul, ca sector de activitate social-economică, nu 
poate fi limitat exclusiv la activitatea unui singur departament sau organism 
guvernamental. De aceea, în turism mai mult ca în alte sectoare de activitate, 
trebuie să se consolideze o strânsă coordonare între diversele departamente 
guvernamentale şi organizaţii care se ocupă cu activitatea turistică. Astfel, în 
afara coordonării centrale a activităţii turistice la nivelul economiei naționale, 
trebuie să existe o coordonare şi între reprezentanţii organismelor 
guvernamentale de turism la nivel zonal, respectiv local. 

Funcţia de coordonare a întregului ansamblu de promovare a turismului se 
realizează prin intermediul organismelor naționale de turism. 

Organismele naţionale de turism sunt menite să coordoneze politica 
turistică naţională, constituind totodată şi instrumentul de executare, îndrumare 
şi control al activității turistice naţionale. 

Organizaţia Mondială de Turism a cărei membră este şi țara noastră, a 
elaborat următoarea tipologie a organismelor naționale de turism: 

- ministere de sine stătătoare ( Ministerul Turismului); 

- ministere mixte sau combinate (Ministerul Comerţului şi Turismului); 

-  secretariate de stat pentru turism, organisme de sine stătătoare sau în 

cadrul unor ministere mixte; 

- departamente în cadrul unor ministere mixte; 

- comitete de stat sau comisariate pentru turism; 

- oficii naţionale de turism; 

- autorități naționale de turism; 

- direcții generale de turism în cadrul unor ministere mixte sau al unor 

departamente. 


Organizarea turismului în România 


La nivel naţional conducerea în turism se realizează prin departamentul 
Turismului din cadrul Ministerului Turismului, reînființat prin HG 
nr.24/4.01.2001. Alte instituții care funcționează în subordinea sau în 
coordonarea Ministerului Turismului sunt: Centrul Naţional de Învăţământ 
turistic, Institutul Naţional de Cercetare Dezvoltare în Turism, Centre teritoriale 
de promovare a turismului, Birouri de Turism. 


Tema nr. 5: Conţinutul şi funcțiile marketingului în turism 


Conceptul de marketing turistic 


Eugen Nicolescu definea marketingul turistic ca fiind acea politică 
promovată de o întreprindere turistică care prin cercetarea permanentă a 
condițiilor pieței atât prezente cât şi de perspectivă urmăreşte 
să determine adaptarea continuă a ofertei proprii la aceste condiții în vederea 
satisfacerii optimale a cerinţelor şi realizării pe această bază a unei activități 
economice rentabile. 

Oscar Snack definea marketingul turistic ca fiind strategia organizatorilor 
de turism şi a prestatorilor de servicii turistice în condițiile existente pe piața 
cumpărătorului, arta de a descoperi noi clienți, de a pătrunde pe noi pieţe sau 
segmente de piață, de a menţine şi cultiva pieţe tradiționale. 

Marketingul presupune înainte de toate cunoaşterea profundă a 
exigențelor şi tendinţelor pieței turistice şi pe baza lor orientarea ofertei de 
servicii în conformitate cu dimensiunea şi structura cererii, stabilirea unei 
strategii de distribuție, utilizarea unor instrumente eficiente de promovare a 
produsului turistic şi estimarea posibilităților de vânzare în funcție de 
sezonalitatea activității turistice. 


Particularităţile marketingului turistic 


Obiectivul principal al marketingului în turism constă în promovarea 
acestei activități în diferite zone, stațiuni sau localități de interes turistic în 
scopul realizării unei cât mai bune eficienţe economico-sociale. Pentru aceasta 
trebuie să se poată oferi pieţelor țintă turistice serviciile cele mai potrivite la 
momentul oportun într-un volum corespunzător piețelor turistice, toate acestea 
prin practicarea unor tarife competitive. 

Ignorarea cerințelor şi preferințelor turiştilor sau adaptarea lentă la aceste 
cerințe determină o competitivitate redusă. Activitatea de marketing urmăreşte 
punerea de acord a diferitelor elemente ale produsului cu cerințele în scopul 
stimulării vânzărilor. Este necesar ca să se valorifice produsul turistic în 
ansamblul său şi nu doar serviciile de bază aşa cum se întâmplă adesea în 
practică. 

Orientarea de marketing a activității economice a întreprinderilor turistice 
înseamnă: 

e receptivitatea față de cerinţele pieței, garanția desfăşurării unei 
activităţi utile constituind-o tocmai orientarea ei către nevoile turiştilor şi 
cerinţele pieţei; 


e cunoaşterea riguroasă a acestor cerinţe, urmărirea sistematică şi chiar 
anticiparea lor, proces ce presupune o abordare ştiinţifică a mediului economico- 
social prin utilizarea unui instrumentar adecvat de lucru; 

e capacitatea de adaptare la evoluția cerinţelor de consum, la dinamica 
pieței, flexibilitatea în mecanismul de funcționare a unităților economice; 

e inventivitate, spirit creator, preocupări pentru înnoire şi mobilizare, 
obiectivul acestora constituindu-l deopotrivă produsele şi serviciile turistice, 
formele de distribuţie, metodele de promovare şi relaţiile unităţilor turistice cu 
piața; 

e viziunea unitară asupra şirului de activități care alcătuiesc ciclul 
economic al produselor şi serviciilor din momentul conceperii şi până în 
momentul intrării lor efective în consum; 

e eficiența maximă obținută ca rezultat al orientării efective către nevoile 
reale de consum ale turiştilor şi către cerințele pieţei turistice interne şi 
internaționale. 


Funcţiile marketingului 


Obiectul marketingului turistic este definit de activitățile desfăşurate de 
către firmă în scopul eliminări decalajului care apare între serviciul oferit şi cel 
efectiv prestat, pe de o parte şi între cel aşteptat şi receptat, pe de altă parte, ca 
urmare a separării tot mai accentuate a prestatorului de consumator. Orientând 
întreaga activitate de marketing a firmei eliminarea decalajului amintit stă la 
baza calității serviciilor oferite, fiind considerată funcția a obiectiv a 
marketingului serviciilor şi implicit a marketingului turistic. 

Această funcție se adaugă funcțiilor marketingului aşa cum au fost 
formulate ele pentru bunuri: investigarea pieței, a necesităților de consum; 
conectarea dinamică a activității întreprinderii la mediul economico-social; 
satisfacerea în condiţii superioare a nevoilor de consum; maximizarea eficienţei 
economice (profitului). 


Tema nr. 6: Piaţa turistică 
Conţinutul şi caracteristicile pieţei turistice 


Piaţa turistică este parte integrantă a pieţei în general şi a pieţei serviciilor 
în particular. Ca urmare, aceasta are o serie de trăsături comune dar şi o 
multitudine de caracteristici proprii dependente de specificul activităţilor din 
acest domeniu. Astfel, în concordanță cu accepțiunea generală, piaţa turistică 
este reprezentată de totalitatea tranzacţiilor al căror obiect îl constituie produsele 
turistice privite în conexiune cu relațiile pe care le generează şi spațiul 
geografic şi chiar timpul în care se desfăşoară. 


Piaţa turistică mai poate fi definită şi ca sfera de confruntare dintre oferta 
turistică, materializată în producția specifică şi cererea turistică ca expresie a 
dorințelor şi aspectelor clienților. 

În acest context piaţa turistică se caracterizează în primul rând prin 
complexitate, acesta fiind un rezultat al faptului că produsul turistic (oferta 
turistică) are un conţinut aparte fiind alcătuit din bunuri şi servicii, din elemente 
tangibile şi intangibile specifice fenomenului turistic. 


Oferta turistică. Cerea turistică. 


Turismul, ca şi bunurile, şi-a constituit o piaţă proprie, specifică. Această 
piaţă are două mari componente: cererea turistică şi oferta turistică. 

Piaţa turistică reprezintă sfera economică de interfaţă a ofertei turistice, 
materializată prin producția turistică, şi cererea turistică, materializată prin 
consum. 

Piaţa turistică se deosebeşte de piaţa bunurilor prin faptul că locul ofertei 
coincide cu locul consumului, dar nu şu cu locul de formare a cererii turistice. 

Oferta turistică este percepută de cerere sub forma unei imagini formate 
prin cumularea tuturor informaţiilor proprii sau a celor primite de fiecare turist 
potențial. Dacă cererea turistică este foarte elastică şi supusă unor permanente 
fluctuații date de o multitudine de factori economici, sociali, politici, oferta 
turistică este rigidă neelastică în timp şi spaţiu, aceasta neputând fi stocată sau 
transformată, consumul localizându-se în aceeaşi arie în care se localizează 
oferta. 

Aceste caracteristici ale cererii şi ofertei turistice implică mereu un 
decalaj potențial între ele, ceea ce conferă economiei turistice un grad de risc 
ridicat. (De ex. ofertă bogată şi cerere mică sau cerere mare şi ofertă 
necorespunzătoare). 


Tema nr. 7: Coordonatele politicii de marketing turistic 
Conţinutul şi rolul strategiei de piaţă 


Strategia de piață reprezintă o componentă a strategiei generale de 
dezvoltare a întreprinderii. Prin aceasta se stabileşte în mod sintetic raportul 
dintre întreprindere şi mediul ambiant, poziția pe care întreprinderea trebuie să 
şi-o asigure în interiorul mediului pentru a-şi realiza finalitatea în condițiile unei 
eficienţe corespunzătoare. 

O strategie de piaţă adecvată este aceea conform căreia întreprinderea face 
o selecție corectă a segmentelor spre care îşi concentrează eforturile de 
marketing, cărora li se adresează cu produsul turistic potrivit, pe care îl oferă în 
cel mai potrivit loc, la preţul potrivit şi însoțit de o promovare corespunzătoare, 
urmărind să-şi realizeze astfel obiectivele stabilite pentru o anumită perioadă. 


Drumul întreprinderii spre realizarea obiectivelor stabilite, traiectoria 
acesteia în timp poate fi caracterizată printr-un ansamblu de elemente definind 
relația dintre produsele turistice şi pieţele actuale şi cele de viitor ale 
întreprinderii , care este alcătuit din patru componente strategice: 

- sfera de produse turistice şi de pieţe (actuale sau noi); 

- vectorul de creştere; 

- avantajul diferenţial (competitiv). 


Factorii determinării strategiei de piaţă 


Alegerea unei strategii de piață este rezultatul unei opțiuni din mai multe 
variante. Ea se face în urma cercetării atente atât a mediului în care 
întreprinderea turistică îşi desfăşoară activitatea, cât şi a resurselor ei potențiale: 
umane, materiale şi financiare. Cu alte cuvinte, coordonatele strategiei unei 
întreprinderi sunt influențate, pe de o parte, de factorii exogeni — care acționează 
asupra întreprinderii sub forma unor forţe ale mediului — iar pe de alta de factorii 
exogeni — care înmănunchează rezultanta forţelor interne ale întreprinderii. 

Printre cei mai importanţi factori exogeni se pot menţiona: natura şi 
caracteristicile segmentelor cumpărătorilor şi modul de manifestare a cererii 
acestora; structura şi ponderea participanţilor în cadrul pieţei, politica lor de 
piață şi efectele acesteia asupra poziției competitive a întreprinderii; 
posibilitățile de achiziţionare a unor resurse importante pentru activitatea 
întreprinderii; cadrul politic, socio-economic, juridic şi cultural în care 
întreprinderea îşi desfăşoară activitatea. 

La elaborarea strategiei de piață se vor avea în vedere totodată şi 
posibilitățile interne ale întreprinderii,  aşa-numiții factori endogeni. 
Întreprinderea are posibilitatea să-şi activizeze şi să-şi coordoneze în numeroase 
feluri resursele umane, materiale şi financiare, care formează factorii de natură 
endogenă. 

Asupra strategiei întreprinderii îşi pune amprenta şi faza ciclului de viață 
în care se găseşte întreprinderea, gradul său de dezvoltare, prestigiul pe care l-a 
câştigat pe piaţă. 


Tema nr. 8: Politicile de marketing turistic 
Politica de produs a întreprinderii de turism 


Scopul politicii de produs este acela ca în baza concluziilor desprinse din 
studierea calitativă şi cantitativă a ofertei şi cererii să se asigure adaptarea sa la 
mediul extern şi intern. Acest lucru se poate realiza prin: 

p proiectarea, selecționarea şi introducerea pe piaţă a unui produs turistic 
care să satisfacă cu succes nevoile unui segment al pieţei țintă; 

p dezvoltarea produselor deja existente. 


Elementele politicii produsului turistic sunt: 

- factorii naturali: peisajul geografic, relieful, vegetația, fauna şi clima; 

- factorii generali ai existenței şi activităţii umane: limba, mentalitatea, 
ospitalitatea şi obiceiurile; 

- infrastructura generală: transporturi şi comunicaţii, structura şi 
imaginea aglomerărilor demografice; 

- echipamentul turistic: mijloacele de cazare, de alimentaţie, 
transporturile turistice; 

- munca vie a lucrătorilor din turism şi din activitățile adiacente de 
servicii de care beneficiază şi turiştii, aceasta constituind liantul care 
permite contopirea elementelor caracteristice ale prestatorilor de 
servicii într-un tot unitar şi anume produsul turistic. 

Unitate turistică trebuie să-şi stabilească o atitudine clară şi consecventă 
față de produsele pe care la realizează şi le comercializează. Este vorba de 
alegerea unei strategii în politica de produs. Întreprinderea turistică are 
posibilitatea opțiunii dintr-o paletă de variante strategice printre care: strategia 
stabilității gamei de produse; strategia restrângerii gamei de produse; strategia 
diversificării gamei de produse; strategia diferenţierii produselor; strategia 
perfecționării produselor; strategia înnoirii gamei de produse; strategia 
segmentării pieţei. 


Politica de preț a întreprinderii de turism 


Alături de produs, preţul se înscrie între elementele fundamentale ale 
politicii de marketing turistic. 

Intervenind direct între produsul turistic şi turist, prețul are un rol 
determinant în cadrul opțiunii cumpărătorului şi în decizia acestuia de 
cumpărare. 

Preţul oferă imaginea gradului de adaptare a activităţii economice a 
întreprinderii de turism la cerințele pieţei, de realizare a celor două funcţii 
obiectiv ale marketingului şi anume: satisfacerea nevoilor de consum şi 
obținerea unei eficiente maxime. 

În domeniul prețurilor şi tarifelor, practica turistică cunoaşte mai multe 
strategii: strategia tarifelor forfetare; strategia tarifului ridicat; strategia tarifului 
scăzut; strategia tarifelor diferențiate; strategia tarifelor psihologice; strategia 
tarifelor de monopol. 


Politica de distribuţie a întreprinderii de turism 
Distribuţia este un element important al activităţii de marketing şi este 


strâns legată de celelalte elemente ale marketingului pe care le influenţează şi de 
care este, la rândul ei, influenţată. 


Prin distribuţie se înţelege transferul prestaţiilor către turişti, iar prin 
canale de distribuţie se înțelege lanţul de întreprinderi turistice independente 
prin care produsul turistic ajunge la cumpărătorul final (turist) prin procesul de 
vânzare cumpărare. 

În turism funcţiile de distribuţie poartă amprenta caracteristicilor 
produsului turistic, fiind deosebite de cele ale distribuției mărfurilor. Astfel, 
întrucât produsul turistic reprezintă o combinaţie de servicii şi bunuri de consum 
şi e format din elemente eterogene ca de exemplu: alimentaţia, cazare, transport 
şi altele, iar acestea nu pot fi împachetate ca orice marfă şi trimise 
consumatorului, beneficiarului de prestații turistice să se deplaseze către produs 
pentru a-l consuma. De asemenea, produsul turistic nu poate fi stocat şi păstrat 
pentru a răspunde unei cereri viitoare, astfel că producătorul de servicii turistice 
trebuie să apeleze pe pieţele interne sau externe la diferitele categorii de 
intermediari (de ex. agenţiile de voiaj) care la rândul lor promovează metode 
lucru diferite şi urmăresc obiective proprii diferite de cele ale producătorilor. 

Variantele strategice cel mai frecvent utilizate în activitatea de distribuţie 
sunt: distribuţia selectivă; distribuţia exclusivă; distribuția intensivă. 


Politica promoţională în domeniul turismului 


Promovarea produsului turistic este o formă specifică de comunicare care 
constă în transmiterea pe diferite căi de mesaje şi informații menite să-i 
informeze pe operatorii din turism şi pe potenţialii turişti asupra caracteristicilor 
produsului turistic şi asupra elementelor componente ale serviciilor turistice 
oferite spre comercializare să le dezvolte acestora o atitudine pozitivă față de 
întreprinderea prestatoare de servicii turistice cu scopul de a provoca modificări 
favorabile în mentalitatea şi obiceiurile turiştilor. 

Sfera activității de promovare este deosebit de largă şi cuprinde 
instrumente variate: publicitatea prin mass-media, participarea la târguri, saloane 
şi expoziții internaționale, publicitatea directă, invitarea reprezentanţilor şi 
funcționarilor agenţiilor de turism, organizarea conferinţelor de presă, folosirea 
liderilor de opinie, acțiuni desfăşurate în domeniul relațiilor publice. 


Tema nr. 9: Potenţialul turistic al României 


Cadrul natural este bogat, variat şi complex, cu o structură peisagistică 
deosebit de armonioasă. Complexitatea potențialului turistic, ca şi gradul său de 
atractivitate, în general, sunt în strânsă corelaţie cu treapta de relief şi cresc 
progresiv, de la câmpie către munte — numai Delta Dunării făcând excepție. 

Munţii ocupă 36% din suprafaţa țării şi concentrează un potenţial turistic 
natural bogat, dat de diferenţierile de altitudine, de structura geologică, de 
complexitatea fenomenelor şi proceselor morfologice care au creat şi creează 
forme de relief variate şi spectaculoase. 


Practic, toate masivele montane Româneşti sunt atractive din punct de 
vedere turistic, datorită următoarelor particularități: sunt uşor accesibile dispun 
de o densă reţea de văi longitudinale şi transversale, de pasuri şi trecători care au 
favorizat construirea unor drumuri modernizate sau forestiere; au altitudini 
relativ reduse (doar 8,5% din munţii României depăşesc 1500 m altitudine). 
Între unităţile montane care s-au înscris în circuitul turistic intern şi internaţional 
se evidențiază munţii Bucegi, Făgăraş, Parâng, Postăvarul şi Piatra Mare, 
Ceahlău, Retezat, Semenic, Rodna ş. a; la poalele sau pe culmile acestor masive 
s-au dezvoltat stațiuni montane, s-au construit cabane. 

România posedă un imens potențial balnear cu care, prin intermediul 
stațiunilor balneare, şi-a câştigat un firesc şi binemeritat renume pe plan intern şi 
internațional. Principalii factori naturali de cură din România sunt: climatul, apel 
minerale şi termominerale, nămolurile şi gazele terapeutice (mofete), la care se 
mai adaugă, pentru efectele curative deosebite, lacurile cu proprietăți terapeutice 
şi apele minerale pentru îmbuteliere răspândite pe întreg cuprinsul țării. 

Un potențial turistic deosebit, în peisajul natural al României, îl are 
litoralul românesc al Mării Negre, cu plaje întinse, cu nisip fin. Expunerea la 
soare este asigurată pe toată durata zilei. Datorită lacurilor cu nămoluri 
sapropelice şi apelor mezotermale, litoralul românesc asigură şi posibilitatea 
efectuării tratamentului balnear. Valurile sunt frecvente în staţiunile româneşti 
de litoral favorizând practicarea talzoterapiei. Ca peisaj, împrejurimile sunt 
remarcabile, cu numeroase rezervaţii naturale, locuri de interes arheologic, 
istoric, în zona litoralului fiind situate ruinele celor mai vechi oraşe din 
România: Histria, Callatis şi Tomis. 

Delta Dunării, original şi interesant colț din România, conservă un 
potențial turistic aparte, fără egal în Europa. Născută prin răsfirarea apelor 
Dunării înainte ca fluviul să se verse în Marea Neagră, Delta stârneşte interesul 
atât prin îmbinarea, într-un mod nemaivăzut în alt colţ al planetei, a apei cu 
uscatul, cât şi prin întreaga floră şi faună ce o populează, prin locuitorii şi 
aşezările ei omenești. 

Delta Dunării împreună cu Sistemul lagunar Razelm, are o suprafață de 
4340km? şi constituie în fapt o câmpie joasă, în curs de aluvionare. 
Morfohidrografic, în cuprinsul Deltei se disting, pe de o parte, grindurile 
(uscăturile) care dețin cam 13-16% din suprafața totală, iar pe de altă parte, 
zonele acoperite — temporar sau permanent — de apă (braţele Dunării, gârlele 
canalele, lacurile, mlaştinile) care au o pondere covârşitoare. 


Tema nr.10: Servicii turistice 
Conţinutul şi caracteristicile serviciilor turistice 


Serviciul turistic se prezintă ca un ansamblu de activități ce au drept 
obiect satisfacerea tuturor nevoilor turistului în perioada în care acesta se 
deplasează şi în legătură ce aceasta. 

O parte a activităților ce dau conținut prestației turistice vizează 
acoperirea unor necesități obişnuite, cotidiene (odihnă şi hrană) în timp ce altele 
prezintă caracteristici specifice turismului şi respectiv forme particulare de 
manifestare a acestuia. Prin natura lui, serviciul turistic trebuie să asigure 
condiţii pentru refacerea capacităţii de muncă simultan cu petrecerea plăcută şi 
instructivă a timpului liber. De asemenea, el trebuie astfel conceput încât în 
urma efectuării consumului turistic, individul să dobândească un plus de 
informaţii, cunoştinţe şi chiar deprinderi noi. Numai astfel se poate vorbi despre 
un conţinut al prestației turistice în concordanță cu cerinţele epocii moderne şi 
cu exigenţele turismului contemporan. 

O altă cerință a consumului turistic la care serviciul turistic prin conținutul 
său este chemat să contribuie efectiv, o constituie asigurarea unei odihne active 
a turistului. 

Clasificarea serviciilor turistice: 

1. Activităţile înglobate în conţinutul prestaţiei turistice se pot structura 


a) servicii legate de organizarea voiajului — prestații oferite de companiile 
de transport, servicii de publicitate turistică, alte servicii prestate de 
agenţiile de voiaj; 

b) servicii determinate de sejur — vizează satisfacerea necesităților 
cotidiene ale turistului şi asigurarea condițiilor de agrement. 

2. În raport cu importanţa față de mobilul călătoriei şi motivaţia cererii: 

a) servicii turistice de bază — transport, cazare, alimentaţie, tratament sau 
orice altă activitate ce reprezintă motivaţia de bază a călătoriei, ca: 
vânătoare, hipism, schi, etc.; 

b) servicii complementare sau suplimentare — informații, activităţi 
cultural-sportive, închirieri de obiecte şi altele. 

3. În funcţie de natura şi forma de manifestare a cererii: 

a) servicii ferme — transport, cazare, programe cultural-artistice, etc. 
angajate anterior desfăşurării activității turistice prin intermediul 
agențiilor de specialitate; 

b) servicii spontane — solicitate în momentul în care turistul ia contact cu 
oferta. 

4. În funcţie de modalităţile de plată sau relaţiile financiare angajate între 

prestatori: 


a) servicii cu plată — se realizează anterior prestației, simultan sau 
posterior acesteia; 

b) servicii gratuite — sub forma unor facilități, costul fiind suportat din 
cheltuielile generale ale organizatorilor de turism. 

5. În funcţie de natura lor: 

a) servicii specifice — generate de desfăşurarea propriu-zisă a activității 
turistice; 

b) servicii nespecifice — rezultat al existenței unei infrastructuri 
economico-sociale generale, care se adresează în egală măsură 
turiştilor şi rezidenților. 


Caracteristicile serviciilor turistice 

Serviciile turistice prezintă o serie de caracteristici, decurgând din modul 
particular de realizare a activităţii, din natura muncii desfăşurate în domeniul 
turismului. 

Din grupa trăsăturilor de ordin general, se remarcă în primul rând 
caracterul nematerial al prestaţiei, serviciul turistic existând în forma potențială 
şi concretizându-se numai în contactul cu cererea. 

Din caracterul nematerial decurge o altă trăsătură şi anume 
nestocabilitatea. 

O altă caracteristică a serviciilor turistice o reprezintă coincidenţa în timp 
şi spaţiu a producţiei şi consumului lor. 

Prin modul de desfăşurare, serviciile turistice sunt insepaSrabile de 
persoana prestatorului ele încetând să existe în momentul încetării acțiunii 
acestuia. 

Dependenţa de persoana prestatorului determină o pondere mare a 
cheltuielilor de muncă vie, mai mare decât în alte ramuri ale sectorului terțiar. În 
consecință, pătrunderea progresului tehnic se face mai lent, cu eforturi mai mari. 

Serviciile turistice sunt intangibile. Această caracteristică generează o 
serie de facilități în organizarea activităţii, în sensul eliminării sau simplificării 
unor probleme de circulaţie, dar creează şi dificultăți, cele mai multe fiind legate 
de comercializarea vacantelor. 

Serviciile turistice se individualizează la nivelul grupului sau persoanei. 
Motivaţiile foarte variate ale cererii turistice, ca şi comportamentul diferit al 
turiştilor faţă de fiecare componentă a prestaţiei, conduc la realizarea unor 
servicii adaptate specificului fiecărui client. 

Urmând îndeaproape evoluţia cererii, serviciile turistice se caracterizează 
şi printr-un dinamism înalt. Totodată, ele manifestă o puternică fluctuaţie 
sezonieră- rezultat al oscilaţiilor cererii turistice, al concentrării acesteia în 
anumite perioade. 


Tema nr. 11: Industria ospitalităţii 
Cazarea hotelieră 


Serviciul de cazare hotelieră reprezintă, alături de cele de transport, 
alimentaţie şi agrement, un serviciu din categoria celor de bază solicitate de 
turist pe durata călătoriei sale şi, în acelaşi timp, şi un important factor de 
stimulare a cererii turistice. 

Prin capacităţi de cazare se înțeleg acele dotări de bază materială care 
asigură înnoptarea şi odihna turiştilor pe o anumită durată de timp, în baza unor 
tarife determinate, care diferă în funcție de gardul de confort oferit pe perioada 
din an în care sunt solicitate. 

Există mai multe tipuri de hoteluri: 

- hotel tip exploataţie individuală- hotelul nu face parte din nici un lanţ 

hotelier, el se găseşte luat sub formă de locaţie de gestiune; 

- lanţul hotelier voluntar — ia naştere prin voinţa unui grup de hotelieri 
independenți, dar din punct de vedere juridic şi economic fiecare 
trăieşte ca entitate separată; 

- lanţul hotelier integrat — ia naştere prin fuziuni sau achiziţii efectuate 
de anumite hoteluri puternice care se adresează unui segment de 
clientelă determinat, sub o aceeaşi marcă şi în cadrul unei logistici 
comerciale comune. 


Serviciile de alimentaţie publică 


Alimentaţia publică este o altă componentă a serviciilor de bază din 
cadrul serviciilor turistice. Aceasta determină calitatea prestație turistice în 
ansamblul ei, influențând conținutul şi atractivitatea ofertei turistice cu multiple 
implicaţii asupra dimensiunilor şi orientării fluxurilor turistice. 

Alimentaţia publică trebuie să îndeplinească următoarele condiţii: 

a) să fie prezentă în toate momentele cheie ale consumului turistic astfel 
încât să poată satisface nevoile cotidiene de hrană ale turiştilor, indiferent dacă 
au această prestație inclusă în pachetul de servicii sau nu; 

b) să existe o tipologie largă de unităţi de alimentaţie publică, care să 
satisfacă o diversitate de nevoi. Un loc aparte îl are serviciul de alimentație 
publică în cadrul turismului balneomedical în cadrul căruia regimul de hrană 
poate determina reuşita tratamentului; 

c) să răspundă în egală măsură cerințelor atât turiştilor autohtoni cât şi 
celor străini. Astfel, există unități de alimentaţie publică cu specificul unor ţări 
sau zone, sau unităţi care servesc atât preparate din bucătăria națională cât şi 
preparate specifice unor alte țări. 


Serviciile de agrement 


Agrementul reprezintă o altă componentă de bază a serviciilor turistice, 
deoarece asigură odihna activă a turiştilor, contribuind direct la realizarea unei 
noi calități a vieții. 

Agrementul îndeplineşte o serie de funcții particularizate în raport cu 
nevoile turistului sau ale organizatorilor. Pentru turist, agrementul vizează 
destinderea şi reconfortarea fizică a acestuia, divertismentul şi dezvoltarea 
capacităților sale. La nivel psihic, activitățile cultural-distractive şi instructiv- 
educative, au ca obiectiv crearea unei atmosfere de destindere, amuzament şi 
comunicare, contribuind la îmbogățirea cunoştinţelor turistului. 

Activităţile de agrement se grupează şi se regrupează în timp, în funcție 
de locul unde se desfăşoară, de nivelul de organizare (stațiune, unitate de cazare 
şi/sau alimentaţie), de forma de participare a turiştilor. 


